Saak teruggetrek teen seuns ná moord by skool(Foto: pixabay) Die ondersoek na die moord op ŉ 12-jarige leerder van die Grace and Hope Special School in Seshego buite Polokwane in Limpopo, is na die provinsiale direkteur van openbare vervolging vir ŉ beslissing verwys, het Mashudu Malabi-Dzhangi, woordvoerder van die nasionale vervolgingsgesag in Limpopo, gesê. Lesiba Phaka is die afgelope naweek dood in sy koshuiskamer by die skool gekry. Die Grace and Hope Special School is ŉ skool vir leerders met ernstige intellektuele gestremdhede. Malabi-Dzhangi het gesê die kinders se gestremdhede bemoeilik kommunikasie oor die voorval. Kol. Moatshe Ngoepe, polisiewoordvoerder in Limpopo, het gesê die twee tienerseuns wat aanvanklik met die voorval verbind is, het vandag vlugtig in die hof verskyn op ŉ aanklag van moord. “Die saak teen die twee verdagtes is teruggetrek en hulle is in die sorg van hulle ouers vrygelaat. Die dossier word nou na die direkteur van openbare vervolging vir ŉ beslissing en verdere instruksies verwys,” het Ngoepe gesê. Sam Makondo, woordvoerder van die departement van onderwys in Limpopo, het vroeër gesê twee leerders wat ŉ kamer met die slagoffer deel, het Sondag ŉ onderwyser ontbied nadat hulle gesien het die seun beweeg nie en haal ook nie asem nie. Beraders is die naweek reeds na die skool gestuur om die kinders by te staan. Die LUR vir onderwys in Limpopo, Ishmael Kgetjepe, het sy medelye met die slagoffer se familie betuig en senior amptenare van die departement het die skool Sondag besoek. Kgetjepe het ook sy skok oor die voorval uitgespreek. “Dit is moeilik om iets so tragies te verstaan en geen woorde kan die verlies beskryf nie. Dis erg vir ons as ŉ [onderwys-]sektor, maar uit die aard van die saak selfs erger vir die gesin, familie en vriende. In tye soos dié het ons mekaar nodig. Dit is dus belangrik dat ons mekaar ondersteun en veral die familie help,” het Kgetjepe gesê.